Thomas Adelskov (S), 2008-02-19:
Lovforslaget her kunne jo rettelig behandles sammen med det næste lovforslag på dagsordenen, fordi de tilhører det samme kompleks, nemlig den østaftale, vi har indgået som en bred aftale her i Folketinget.
Vi er i øjeblikket i gang med nedtællingen mod den 1. maj 2009, hvor overgangsbestemmelserne for de nye østeuropæiske lande, som er blevet optaget i EU, ikke længere er gældende.
Her har vi fra Socialdemokratiets side hele vejen igennem været optaget af, at vi skal sørge for, at det danske arbejdsmarked er så parat som overhovedet muligt til, at der bliver fri adgang for østeuropæisk arbejdskraft til det danske arbejdsmarked.
Det har vi gjort ved at lave en aftale med regeringen om overgangsbestemmelser, som vi langsomt har udfaset, og som vi undervejs sammen med regeringen har diskuteret problemer ved og konsekvenser af.
Det er fagbevægelsen, der har sikret, at det danske arbejdsmarked ikke i væsentlig grad er blevet presset af østeuropæisk arbejdskraft, og at vi ikke har oplevet løndumping og stort pres på arbejdsmarkedet.
De lovforslag, vi nu står med, også nærværende lovforslag, handler om, at vi nu går skridtet videre.
Vi har hele vejen igennem kritiseret regeringen for at afsætte for få ressourcer til, at myndighederne også kunne komme ud og kontrollere; det drejer sig om både politiet, udlændingemyndighederne, SKAT og Arbejdstilsynet.
Nu får vi et register, der betyder, at virksomheder, som udstationerer arbejdskraft i Danmark, skal anmelde sig, når de påbegynder arbejdet, og det betyder i praksis, at der nu er et register, som myndighederne kan anvende, når de skal vurdere, om en virksomhed opholder sig lovligt i Danmark, og at også fagbevægelsen har adgang til at se, hvilke virksomheder der opererer på hvilke områder.
Vi vil følge det her meget nøje, og vi vil følge meget nøje, om fagbevægelsen synes, at dette redskab er en hjælp.
Vi vil følge, om regeringen overholder den aftale, vi indgik i juni 2007 om, at nu skal hver myndighed ud og kontrollere med fire årlige kampagner for at sikre, at de udstationerende virksomheder overholder dansk lovgivning, hvad enten det handler om skat eller om arbejdsmiljøet.
Alt i alt er det gode lovforslag, som vi i Socialdemokratiet støtter, og vi håber, at dette nye tiltag vil medvirke til, at fagbevægelsen nu endelig får styr på de sidste banditter ude på arbejdsmarkedet - de, der forsøger at omgå og udnytte dansk lovgivning og forsøger at undgå at betale danske lønninger og have danske arbejdsvilkår.
Jeg skal starte med at rette hr. Bent Bøgsted, for det her register bliver ikke oprettet, sådan at fagbevægelsen kan komme ud og kontrollere overenskomsterne.
Det bliver oprettet, sådan at fagbevægelsen kan se, hvor der er nogle virksomheder, så den kan komme ud og tegne overenskomster.
Så det, der er tale om, er, at man nu får et redskab til at finde ud af, hvor de udstationerende virksomheder er henne, de, som potentielt kunne sende folk herop med lavere lønninger end på det danske arbejdsmarked og dermed skabe en unfair konkurrence.
Det er sådan set det, som det her register skal bruges til.
Der kan SKAT se, hvor de er henne, hvem det er, hvor mange der er, hvor de arbejder henne.
Så er der nogle undtagelsesbestemmelser i forhold til montører.
Lad mig give et eksempel.
Hvis man har købt en kopimaskine i Tyskland og den går i stykker, må det være sådan, at der hurtigt kan sendes en reparatør op, der reparerer den.
Men hvis reparatøren er heroppe for at lave et større stykke arbejde, så vil det være sådan, at pågældende pr. dag et skal melde sig.